Boris Johnson virðist vera kominn út í horn . AP / Alastair Grant Flokkarnir sem mynda stjórnarandstöðuna í Bretlandi hafa sammælst um að hafna kröfu Boris Johnson , forsætisráðherra , um að haldnar verði þingkosningar fyrir leiðtogafund Evrópusambandsins í október , þegar Bretland á að ganga úr sambandinu . Þingmenn flokkanna munu því kjósa gegn tillögu Johnson eða sitja hjá þegar atkvæðagreiðslan fer fram á mánudaginn . Þar sem Íhaldsflokkurinn hefur misst meirihluta sinn eru því engar líkur á því að boðað verði til nýrra kosninga . Verkamannaflokkurinn , Frjálslyndir demókratar , Skoski þjóðarflokkurinn og velski flokkurinn Plaid Cymru koma að samkomulaginu . Markmiðið er , samkvæmt BBC , að reyna að koma í veg fyrir að Bretland gangi úr ESB án samnings . Samkvæmt The Times kemur eingöngu til greina að halda kosningar ef Johnson verði Bretum út um enn einn frestinn á Brexit . Forsætisráðherra sagði í gær að hann myndi frekar vilja „ liggja dauður í skurði “ en sækja um frest til Brussel . Johnson verður þó líklegast þvingaður til þess að sækja um frest í dag en búist er við því að lávarðadeild þingsins samþykki lög þar að lútandi í dag . Johnson , sem er nú staddur í Skotlandi , sagði í morgun að stjórnarandstaðan væri að gera mikil mistök . Hann sagðist undarlegt af stjórnarandstæðunni að „ flýja undan “ kosningum . „ Ég veit ekki til þess að stjórnarandstaða hafa nokkurn tímann í sögu lýðræðisins , hafnað kosningum en það er þeirra val . Ég tel augljóst að þau treysti fólki ekki . Þau halda að þau fái ekki atkvæði og því neita þau að hafa kosningar , “ sagði Johnson . Ian Blackford , leiðtogi Skoska þjóðarflokksins á þingi , segir stjórnarandstöðuna ekki treysta Johnson til að ákveða kosningadag . Barnabarn Winstons Churchill og nokkrir fyrrverandi ráðherrar Íhaldsflokksins verða reknir úr þingflokknum fyrir að greiða atkvæði gegn forsætisráðherranum .